Útgerðarfélag KS kaupir allan hlut Gildis í Brimi FISK-Seafood greiddi fyrir hlutinn meðal annars með bréfum sínum í Högum . Gildi átti 8,5 prósenta hlut í Brimi og nam kaupverðið rúmlega fimm milljörðum króna . HB Grandi skipti um nafn í síðustu viku og varð að Brimi . Fréttablaðið / Eyþór Hörður Ægisson og Þorsteinn Friðrik Halldórsson Mánudagur 19. ágúst 2019 Auglýsing FISK-Seafood , dótturfélag Kaupfélags Skagfirðinga , keypti í morgun allan hlut Gildis lífeyrissjóðs í Brim , sem áður hét HB Grandi , fyrir rúmlega fimm milljarða króna , samkvæmt heimildum Markaðarins . Fyrir eignarhlutinn í Brim fékk Gildi meðal annars afhent bréf FISK-Seafood í Högum , en sjávarútvegsfyrirtækið átti samanlagt tæplega 4,6 prósenta hlut í smásölurisanum . Gildi fór með liðlega 8,5 prósenta hlut í Brimi og er sá hlutur kominn í hendur FISK-Seafood sem gerir félagið að einum stærsta hluthafa útgerðarrisans . Markaðsvirði Brims er rúmlega 63 milljarðar króna . Gildi var stærsti hluthafinn í Högum fyrir viðskiptin með 12,5 prósenta hlut . Ekki hafa fengist staðfestar upplýsingar hvort Gildi hafi í viðskiptunum tekið yfir allan hlut FISK-Seafood í Högum , eða aðeins hluta hans , en sjávarútvegsfyrirtækið seldi í morgun allan eignarhlut sinn í Högum , samkvæmt heimildum Markaðarins , samtals 55,5 milljónir hluta , á genginu 41,5 krónur á hlut , jafnvirði um 2,3 milljarða króna . Sala Gildis í Brimi kemur í kjölfar hluthafafundar útgerðarfélagsins í síðustu viku þar sem tillaga stjórnar um kaup á öllu hlutafé í sölufélögum í Japan , Hong Kong og á meginlandi Kína var samþykkt . Gildi gagnrýndi kaupin og sagði þau eiga sér afar skamman aðdraganda hjá stjórn Brims . Að mati Gildis voru þessar fyrirætlanir ekki trúverðugar og var ekki sýnt fram á að aðrar leiðir að sömu markmiðum , og með minni tilkostnaði , væru ófærar . „ Viðskipti milli tengdra aðila verða að vera hafin yfir vafa og að mati sjóðsins hefur ekki tekist að sýna fram á að þessi viðskipti séu hagfelld og nauðsynleg fyrir HB Granda , “ kom fram í tilkynningu Gildis í aðdraganda hluthafafundarins . FISK-Seafood , sem er eitt stærsta sjávarútvegsfyrirtæki landsins , gekk á síðasta ári frá kaupum á öllum eignarhlut Útgerðarfélags Reykjavíkur , sem er stærsti hluthafi Brims , í Vinnslustöðinni í Vestmannaeyjum en um var að ræða þriðjungshlut . Kaupverðið nam 9,4 milljörðum króna .